Estan disponibles a Internet, amb caire merament informatiu, les dades bàsiques de les instal·lacions esportives censades, que són les mínimes comunes amb els diferents censos municipals.
No es publiquen, tot i estar censades, les dades de les instal·lacions de caire residencial (comunitat de veïns, apartaments, etc.) o turístic (hotels, càmpings, etc.) i d'altres expressament excloses de la consulta pública (dades no actualitzades, impossibilitat d'accés a la instal·lació, petició del titular o per estar tota la instal·lació fora de servei).
Per aprofundir en els conceptes i els processos de gestió del CCE, també està disponible la "Base metodològica del CEEC" i tot un seguit de documents divulgatius relacionats.
Per accedir a dades addicionals o llistes específiques cal fer la petició corresponent al Consell Català de l'Esport (CCE) mitjançant la bústia de contacte del CEEC: [EMAIL]
Al web de la Secretaria General de l'Esport hi ha disponible la consulta per àmbit territorial i per tipus d'instal·lació de totes les instal·lacions censades al Cens d'equipaments esportius de Catalunya.
També hi ha disponible un resum amb les dades estadístiques dels espais esportius censats, per tipus i comarca.
Per accedir a dades addicionals o llistes específiques, cal fer la petició corresponent mitjançant la bústia de contacte que trobareu a la mateixa pàgina web.
És possible fer cerques seleccionant un o més paràmetres coneguts de la instal·lació, ja siguin geogràfics o per tipus d'instal·lació.
Per tant, no cal emplenar tots els camps de "criteris de cerca".
És indiferent l'ús de majúscules o accents de la paraula o les paraules a partir de les quals s'ha de fer la cerca.
Els criteris de cerca són restrictius entre si, és a dir, si hem emplenat més d'un camp només s'obtindran les instal·lacions que satisfacin totes les condicions sol·licitades.
Per als camps amb desplegament de finestra tan sols cal seleccionar l'opció desitjada.
El camp "Tipus d'instal·lació" permet fer una cerca d'aquelles instal·lacions que tinguin diferents tipologies simultàniament.
Per exemple, instal·lacions que disposin de piscina coberta i pista de tennis.
Un cop fixats els paràmetres de cerca cal prémer el botó "Cerca" i apareixeran, situades al mapa i en una llista ordenada pel nom, les instal·lacions que compleixen les condicions requerides.
Si premeu sobre la instal·lació accedireu a les seves dades bàsiques.
Es pot guardar o imprimir el resultat de la cerca o la fitxa de dades bàsiques de la instal·lació en format "pdf" prement sobre la icona corresponent.
En primera instància, qualsevol queixa s'ha de formular directament de manera verbal al prestador del servei.
Si no es rep una resposta satisfactòria, s'ha de reiterar la queixa al responsable de la gestió de la instal·lació on es desenvolupi l'activitat mitjançant el sistema que tingui establert.
Si es considera que la queixa o el suggeriment presentat no ha estat convenientment atesa, en el cas que la propietat hagi cedit la gestió de la instal·lació, s'ha d'informar dels fets al titular perquè comprovi si s'han vulnerat les condicions de la concessió.
Si així tampoc es resol el problema o si la instal·lació esportiva és propietat municipal, cal traslladar la queixa als serveis tècnics de l'Ajuntament, que és l'Administració competent per concedir les llicències ambiental i d'obres que estableixen les activitats que es poden fer i defineixen les característiques de la instal·lació.
Aquests tràmits administratius són obligatoris per obtenir l'autorització que permet oferir qualsevol servei esportiu al públic o organitzar qualsevol activitat esportiva.
Als municipis també els correspon fer les inspeccions necessàries per vetllar que es mantinguin les condicions establertes a les llicències que concedeix i resoldre els conflictes en cas de denúncia, que poden delegar a les Diputacions.
Podeu cercar les dades del titular i el gestor de qualsevol instal·lació al Cens d'equipaments esportius de Catalunya.
Si l'Ajuntament tampoc no resol les deficiències, podeu donar coneixement del fet a l'Agència Catalana de Consum i presentar el Full oficial de consultes-i-reclamacions.
Aquest Full ha d'indicar els fets que es denuncien amb objectivitat i precisió i s'ha de referir quina legislació es considera que s'està incomplint.
En el cas que considereu que hi ha un incompliment de la Normativa tècnica del Pla director d'instal·lacions i equipaments esportius de Catalunya, podeu adreçar una consulta a la bústia de contacte del web del Consell Català de l'Esport.
Si considereu que l'incompliment és en matèria laboral, heu de donar coneixement a les organitzacions sindicals i/o presentar la denúncia corresponent a la inspecció de Treball.
Finalment, en el cas que observeu una deficiència greu que considereu que ocasiona una situació de risc per als usuaris que cal evitar amb urgència i, tot i haver-la posat en coneixement del personal de la instal·lació, no es prenen les mesures adients per corregir-la, doneu avís trucant al 112.
L' article 39 del capítol 2 del DECRET LEGISLATIU 1/2000, de 31 de juliol, pel qual s'aprova el Text únic de la Llei de l'esport, estableix que correspon als municipis:
Per tant, l'Administració local ha de " promoure " l'esport i oferir serveis públics per a tothom.
Així doncs, l'esport no es considera un dret, sinó un servei públic que no pot ser gratuït.
Per aquest motiu cal avaluar el cost dels serveis esportius que s'ofereixen per poder establir els preus públics corresponents, que l'Ajuntament ha d'aprovar anualment.
Ara bé, donada la transversalitat de l'esport, aquelles activitats que es consideri que contribueixen a les vessants de salut i educació de les persones es poden oferir de manera gratuïta a uns usuaris determinats, especialment als escolars i la població amb risc d'exclusió social.
Tanmateix, cal comptabilitzar-les en el pressupost municipal com ajuts o subvencions.
Pel mateix motiu, la cessió de l'ús d'espais esportius, el finançament d'obres, subministraments, viatges i l'adquisició de material esportiu o fungible cal considerar-los també com a subvencions en espècies que han de ser justificades i concedides pel procediment que estableix la legislació administrativa vigent.
Al Full tècnic núm. 20 s'explica com s'analitza el cost dels serveis esportius per a establir-ne el seu preu.
L'Administració competent per concedir les llicències ambiental i d'obres és l'ajuntament del municipi on s'emplaci la instal·lació.
Per tant, us heu d'adreçar als serveis tècnics municipals perquè us informin de les normes urbanístiques vigents i de la resta de requeriments preceptius de la legislació de caire general, a més de la Normativa Tècnica del capítol 3.3.1 del Pla director d'Instal·lacions i Equipaments Esportius de Catalunya ( PIEC ).
En tot cas, us caldrà la col·laboració d'un tècnic competent per a la redacció del projecte i, si escau, el seguiment de les obres, que ha de conèixer i aplicar la legislació vigent que sigui d'aplicació.
Com s'estableix a la Normativa tècnica del Pla Director d'Instal·lacions i Equipaments Esportius de Catalunya (PIEC):
Així doncs, el procés de concepció d'una nova instal·lació esportiva s'ha d'iniciar amb la definició de la necessitat que es vol atendre.
Per això, cal respondre un qüestionari que permetrà avaluar la seva viabilitat, definir el programa de necessitats i el tipus d'instal·lació que es requereix per atendre-les.
Un cop avaluades mitjançant el procediment escaient la conveniència i l'encert de la iniciativa, cal redactar el projecte de gestió que defineixi les prestacions a assolir i reculli tota la informació necessària per a la redacció del projecte de construcció.
Abans de tot, cal escollir l'emplaçament idoni avaluant la mobilitat que generarà l'activitat esportiva.
Situar-la propera als habitatges de les persones a qui s'adrecen els nous serveis esportius facilita que tothom hi pugui anar.
Si, a més, s'agrupa amb les escoles, altres equipaments i zones verdes, l'oferta es beneficia de les sinèrgies que es generen.
En el disseny de l'edifici, cal analitzar les diferents alternatives possibles per escollir la més favorable tenint en compte, a més dels aspectes esportius, els econòmics, socials i ambientals.
Per obrir el debat i enriquir les propostes, s'aconsella la convocatòria d'un concurs de projectes i la redacció del document amb sistemes informàtics de modelització (BIM) que permetin la simulació del seu funcionament prèviament a la seva construcció de manera que es verifiqui que oferirà les prestacions requerides.
Per conèixer l'oferta actual d'instal·lacions esportives podeu consultar el Cens d'Equipaments Esportius de Catalunya (CEEC)
Podeu ampliar aquesta informació consultant els fulls tècnics:
En la construcció o el condicionament d'una instal·lació esportiva s'han de complir els requeriments preceptius de la Normativa Tècnica del capítol 3.3.1 del Pla Director d'Instal·lacions i Equipaments Esportius de Catalunya ( PIEC ), que podeu consultar al web del Consell Català de l'Esport.
A l'hora, la normativa tècnica del PIEC estableix com a d'obligat compliment pel material esportiu les normes europees UNE-EN que el regulen.
Podeu obtenir informació de les diferents normes europees UNE-EN que regulen els equipaments esportius al Web de l' Associació Espanyola de Normalització (AENOR).
Es pot consultar la normativa tècnica del PIEC de manera resumida a les Fitxes tècniques de les tipologies bàsiques: pista, sala, pavelló i camp poliesportius, piscina coberta i camp d'atletisme.
Si voleu més informació, podeu consultar els Fulls tècnics, que tracten aspectes monogràfics dels equipaments esportius relatius a la seguretat, la funcionalitat i l'habitabilitat, així com les característiques tècniques dels paviments esportius, els vestidors, l'acústica, la sostenibilitat, etc.
La normativa vigent de caire general que és d'aplicació a la construcció i al condicionament d'una instal·lació esportiva inclou entre altres, el Decret 135/1995, de promoció de l'accessibilitat i de supressió de barreres arquitectòniques, el Codi Tècnic de l'Edificació (CTE), el Reglament d'Instal·lacions Tèrmiques als Edificis (RITE), el Reglament Electrotècnic de Baixa Tensió (REBT), el Decret d'Ecoeficiència als edificis i les mesures de prevenció i control de la legionel·losi.
A més, les piscines han de complir el Reial Decret 742/2013, de 27 de setembre, pel qual s'estableixen los criteris tècnicosanitaris de les piscines i la legislació del Departament de Salut, que podeu consultar al W de l'Agència de Salut Pública de Catalunya (ASPCAT)
La Normativa tècnica del Pla director d'instal·lacions i equipaments esportius de Catalunya (PIEC), aprovat pel Decret 95/2005, de 31 de maig, estableix que tots els espais dels equipaments esportius on hi hagi activitat a les hores de foscor hauran d'estar il·luminats amb un nivell i una uniformitat adequades a l'ús al qual es destini.
A més, l'enllumenat dels espais esportius a l'aire lliure també ha d'evitar la contaminació lluminosa de l'entorn complint els requeriments del Decret 190/2015, de 25 d'agost, de desplegament de la Llei 6/2001, de 31 de maig, d'ordenació ambiental de l'enllumenament per a la protecció del medi nocturn.
També, ha de ser eficient energèticament complint el Reial decret 1890/2008, de 14 de novembre, pel qual s'aprova el Reglament d'eficiència energètica en instal·lacions d'enllumenat exterior i les seves instruccions tècniques complementàries EA-01 a EA-07.
I, com tota instal·lació elèctrica, ha de complir el Reglament Electrotècnic de Baixa Tensió (REBT).
D'altra banda, els bàculs de suport dels projectors d'enllumenat i altres elements verticals d'una alçada superior a dos metres no han de permetre que les persones usuàries de la instal·lació s'hi puguin enfilar.
Així doncs, per legalitzar la instal·lació d'un enllumenat esportiu cal el projecte d'un tècnic competent per justificar el compliment d'aquesta normativa i, un cop en funcionament, prèviament a la seva recepció, fer els assajos de control de qualitat i la inspecció d'una entitat col·laboradora de l'Administració que ho certifiquin.
La forma de donar publicitat a una convocatòria és mitjançant el Diari Oficial de la Generalitat de Catalunya.
També podeu obtenir la informació mitjançant el web Esport.
També s'anuncia als mitjans de comunicació de més difusió.
Les bases de les convocatòries de subvenció estableixen qui pot demanar ajuda econòmica.
Però com a regla general, les poden sol·licitar les entitats públiques i les privades que estiguin inscrites o adscrites al Registre d'Entitats Esportives del Consell Català de l'Esport.
A més, cal tenir la propietat del terreny o bé disposar d'una cessió d'ús per 25 anys.
El procediment per a la concessió de subvencions és la presentació de la corresponent sol·licitud quan surti una convocatòria pública per a tal finalitat, la qual serà valorada en funció d'allò que determinin les bases reguladores.
Cada convocatòria de subvencions especifica a les bases que la regulen els requeriments que s'exigeixen per presentar una sol·licitud, els terminis que hi ha per fer-ho i la normativa que cal complir, que dependrà de les tipologies previstes al programa que es vulgui finançar.
En qualsevol cas, per rebre una subvenció pública, les actuacions proposades han de justificar les necessitats que es volen atendre i la seva viabilitat esportiva, econòmica, social i ambiental.
Un cop definits els objectius i escollit l'emplaçament idoni, es pot iniciar el disseny de la instal·lació esportiva amb la redacció dels projectes de gestió i bàsic.
Aquests projectes han de complir la legislació vigent que és d'aplicació als equipaments esportius: administrativa, urbanística, de l'edificació, de les instal·lacions tècniques i laboral.
Pel que fa a la normativa esportiva, han de complir la Normativa Tècnica del capítol 3.3.1 del Pla Director d'Instal·lacions i Equipaments Esportius de Catalunya (PIEC), aprovat pel Decret 95/2005, de 31 de maig.
Per acreditar aquesta condició, cal sol·licitar al Consell Català de l'Esport l'informe preceptiu que estableix l'article 58 de la Llei de l'Esport.
De manera general, per optar a una subvenció a les convocatòries públiques d'equipaments esportius del Consell Català de l'Esport, les obres que es sol·licitin no poden haver començat.
Però si voleu iniciar-les i optar a una futura subvenció a la propera convocatòria, cal que, abans, els projectes bàsics i de gestió obtinguin l'informe favorable del Servei d'Equipaments Esportius.
L'emissió d'aquest informe no suposa cap compromís per al Consell Català de l'Esport amb vista a la concessió d'una possible futura subvenció, la qual estarà supeditada a la presentació de la sol·licitud a la corresponent convocatòria pública amb la documentació requerida, a l'anàlisi global de les peticions per avaluar les prioritats, i a les disponibilitats pressupostàries corresponents.